એક બાળકને જો કોઈ સહુથી વધારે વહાલું હોય તો તે છે એની માતા. મા શબ્દ બોલતાં જ પ્રેમ ઉભરાય અને શાંતિ અનુભવાય. નિ:સ્વાર્થ ભાવે માતા પોતાનું જીવન બાળક માટે ખર્ચી નાખે છે. અનેક લૌકિક સંબંધોમાં, માતા અને બાળક વચ્ચેનો સંબંધ સહુથી વધારે પવિત્ર છે. આ પૃથ્વી પર એવા ઘણાં બાળકો છે જેને માતાનો પ્રેમ અને આશ્રય મળતો નથી. જીવનના દુઃખભર્યા અનુભવોમાંથી પસાર થાય છે ત્યારે તે બાળકને હૂંફ આપવા કોઈ હોતું નથી. આ સંસારમાં એટલું બધું દુઃખ છે કે આપણે ઉદાસ થઇ જઇએ અને તે દુઃખ મનને કોરી ખાય. શું કરવું તેની ખબર ના પડે. અન્યના દુઃખની ચિંતા આપણા મનમાં થાય ત્યારે સમજવું કે આપણે જીવંત છીએ, આપણી સંવેદનાત્મક્તા જાગૃત છે.